Тоня Трайкова
Ателието на Фидий

chitanka.info

Сега е изравнено със земята,

но мястото се знае и почита.

С основите му някогашни слята,

порутена базилика почива.

В ателието скулпторът създал е

величествена статуя на Зевс.

Била е на изкуството възхвала,

но огън безвъзвратно я отнесъл.

Сред чирепи от вази и отломки

открита е и може да се види

слепена от парчета проста стомна,

надписана: „Принадлежа на Фидий“.

Той в жегата от нея е отпивал,

докосвал я е с уморени длани,

в лишените от грация извивки

съзирал е и преданост, и вярност.

Завидния си дял да е полезна

запазила е глинената стомна.

Голямото в света и да изчезне,

невзрачното остава да напомня.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.